               EUROOPAN KOMISSIO
            Bryssel 18.6.2020
            COM(2020) 240 final
            2020/0118(CNS)
            Ehdotus
            NEUVOSTON PÄÄTÖS
            luvan antamisesta Portugalille soveltaa alennettuja valmisteverokantoja tiettyihin Madeiran ja Azorien itsehallintoalueilla tuotettaviin alkoholituotteisiin
            {SWD(2020) 108 final}

               PERUSTELUT

               1.EHDOTUKSEN TAUSTA

               Ehdotuksen perustelut ja tavoitteet

               Ehdotus koskee neuvoston päätöstä, jolla korvattaisiin voimassa oleva, 12. kesäkuuta 2014 annettu neuvoston päätös N:o 376/2014/EU
                  1
               . Se hyväksyttiin Euroopan unionin toiminnasta tehdyn sopimuksen (SEUT-sopimus) 349 artiklan perusteella. Kyseisessä artiklassa sallitaan EU:n syrjäisimpiä alueita koskevien erityistoimenpiteiden toteuttaminen, sillä siinä tunnustetaan, että useat pysyvät rajoitteet yhdessä haittaavat suuresti näiden alueiden kehitystä ja vaikuttavat niiden sosiaaliseen ja taloudelliseen tilanteeseen. Siinä sallitaan tällaiset toimenpiteet sillä edellytyksellä, että ne eivät heikennä unionin oikeusjärjestyksen, sisämarkkinat ja yhteiset politiikat mukaan luettuina, yhtenäisyyttä ja johdonmukaisuutta. Voimassa olevassa päätöksessä annetaan Portugalille lupa soveltaa enintään 75 prosenttia Portugalin yleisiä valmisteverokantoja alempia valmisteverokantoja Madeiran itsehallintoalueella siellä tuotettaviin ja kulutettaviin rommiin ja likööreihin sekä Azorien itsehallintoalueella siellä tuotettaviin ja kulutettaviin likööreihin ja tislattuihin alkoholijuomiin. Nykyisen päätöksen voimassaolo päättyy 31. joulukuuta 2020.

               Tämän toimenpiteen tavoitteena on korvata portugalilaisten syrjäisimpien alueiden tuottajien epäedullista kilpailuasemaa, jonka aiheuttajia ovat Portugalin syrjäisimpien alueiden syrjäinen sijainti, saaristoluonne, pieni koko, vaikea pinnanmuodostus ja ilmasto ja taloudellinen riippuvuus muutamista harvoista tuotteista. Ne haittaavat suuresti näiden alueiden kehitystä. Näiden ominaispiirteiden vuoksi syrjäisimpien alueiden tuottajilla on korkeammat tuotantokustannukset kuin mantereella toimivilla tuottajilla.

               Päätöksen voimassaolon päättymisen lähestyessä Euroopan komissio teetti ulkopuolisen selvityksen arvioidakseen nykyistä järjestelmää sekä vaikutuksia, joita voisi olla vuoden 2020 jälkeistä aikaa koskevilla mahdollisilla vaihtoehdoilla, mukaan luettuna tämän ehdotuksen perustana oleva vaihtoehto.

               Tämän ehdotuksen mukaan poikkeuksen soveltamista jatketaan vuoteen 2027 asti, ja poikkeusta laajennetaan siten, että se kattaa paikallisesti tuotetun rommin myynnin Azoreilla (valmisteverokannan alennus pysyy 75 prosentissa) ja että kaikkien poikkeuksen piiriin kuuluvien tuotteiden myyntiin Manner-Portugalissa sovelletaan 50 prosentilla alennettua valmisteverokantaa.

               Yhdenmukaisuus muiden alaa koskevien politiikkojen säännösten kanssa

               Vuonna 2017 annetussa tiedonannossa strategisesta kumppanuudesta EU:n syrjäisimpien alueiden kanssa
                  2
                todetaan, että syrjäisimmillä alueilla on edelleen vakavia haasteita, joista monet ovat pysyviä. Tiedonannossa esitetään komission lähestymistapa siihen, miten syrjäisimpiä alueita tuetaan niiden ainutlaatuisten vahvuuksien hyödyntämisessä ja kasvua ja työpaikkoja tarjoavien uusien kasvualojen määrittämisessä.

               Tätä taustaa vasten tämän ehdotuksen tavoitteena on tukea Portugalin syrjäisimpiä alueita niiden voimavarojen hyödyntämisessä paikallisen kasvun ja työpaikkojen luomisen mahdollistamiseksi yhdellä nimenomaisella alalla – alkoholialalla. Ehdotuksella täydennetään syrjäisestä sijainnista ja saaristoasemasta johtuvia erityisiä valinnaisia toimenpiteitä koskevaa ohjelmaa (POSEI)
                  3
               , jonka tarkoituksena on tukea alkutuotantoa ja raaka-ainetuotantoa.

               Yhdenmukaisuus unionin muiden politiikkojen kanssa

               Ehdotus on yhdenmukainen vuoden 2015 sisämarkkinastrategian
                  4
                kanssa. Siinä komissio asettaa tavoitteeksi syvemmät ja oikeudenmukaisemmat sisämarkkinat, jotka hyödyttävät kaikkia sidosryhmiä. Yksi ehdotetun toimenpiteen tavoitteista on vähentää syrjäisimpien alueiden yrityksille aiheutuvia lisäkustannuksia, jotka vaikeuttavat niiden täysimääräistä osallistumista sisämarkkinoihin. Koska kyseessä olevat tuotantomäärät ovat pieniä, ehdotuksella ei odoteta olevan kielteistä vaikutusta sisämarkkinoiden moitteettomaan toimintaan.

               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

                        Oikeusperusta

                        Oikeusperustana on SEUT-sopimuksen 349 artikla. Sen nojalla neuvosto voi hyväksyä erityissäännöksiä, joilla mukautetaan perussopimusten soveltamista EU:n syrjäisimpiin alueisiin.

                        Toissijaisuusperiaate

                        Ainoastaan neuvostolla on SEUT-sopimuksen 349 artiklan nojalla valtuudet hyväksyä erityistoimenpiteitä, joilla mukautetaan perussopimusten, mukaan lukien yhteiset politiikat, soveltamista EU:n syrjäisimpiin alueisiin niiden taloudelliseen ja sosiaaliseen tilanteeseen vaikuttavien pysyvien rajoitusten vuoksi. Tämä pätee myös SEUT-sopimuksen 110 artiklaa koskeviin poikkeuksiin. Näin ollen ehdotus neuvoston päätökseksi on toissijaisuusperiaatteen mukainen.

                        Suhteellisuusperiaate

                        Tässä ehdotuksessa noudatetaan Euroopan unionista tehdyn sopimuksen (SEU-sopimus) 5 artiklan 4 kohdassa määrättyä suhteellisuusperiaatetta. Ehdotetuissa muutoksissa ei ylitetä sitä, mikä on tarpeen kyseessä olevien ongelmien ratkaisemiseksi ja näin ollen SEU-sopimuksen tavoitteiden (sisämarkkinoiden moitteeton ja tehokas toiminta) saavuttamiseksi.

                        Erityisesti ehdotettu alennettujen valmisteverokantojen soveltamisen laajentaminen koskemaan Manner-Portugalia vahvistaisi Portugalin syrjäisimpien alueiden tuottajien kilpailukykyä aiheuttamatta juurikaan kielteisiä vaikutuksia (menetetyt verotulot, hallinnollinen rasite) ja asettaisi ne tasavertaiseen asemaan Manner-Portugalin samanlaisten tuotteiden tuottajien kanssa.

                        Välineen valinta

                        Neuvoston päätös N:o 376/2014/EU ehdotetaan korvattavan neuvoston päätöksellä.

               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

               Voimassa olevan lainsäädännön jälkiarviointi

               Ulkopuolisessa selvityksessä kävi ilmi, että syrjäisimpien alueiden tuottajien tuotantokustannukset ovat edelleen Manner-Portugalin tuottajien kustannuksia korkeammat, ja niitä kompensoidaan nykyisin alennetulla valmisteverolla. Lisäksi selvityksessä havaittiin seuraavat kaksi seikkaa, jotka ovat tulleet ilmi voimassa olevan päätöksen antamisen jälkeen.

               Ulkopuolisessa selvityksessä todettiin ensinnäkin, että Azoreilla tuotetaan nyt rommia, mutta se ei sisälly nykyiseen järjestelmään. Järjestelmä kattaa kuitenkin Madeiralla tuotetun rommin, minkä vuoksi rommintuottajien toimintaedellytykset näillä syrjäisimpiin kuuluvilla kahdella alueella ovat epätasapuoliset. Toiseksi selvityksessä todettiin, että Azoreilla tapahtuvan rommin lisätuotannon lisäksi rommintuotanto Madeiralla on kasvussa ja että syrjäisimpien alueiden rajallisten markkinoiden vuoksi kaikkea rommia ei pystytä myymään paikallisesti. Manner-Portugalin markkinoille pääsystä aiheutuvat lisäkustannukset muodostavat esteen asianomaisille tuottajille, minkä vuoksi rommia varastoidaan ja siitä aiheutuu kustannuksia.

               Sidosryhmien kuuleminen

               Nykyisen järjestelmän analysointia tukevaa ulkopuolista selvitystä varten saatiin kyselylomakkeiden, haastattelujen ja keskustelujen kautta vastauksia Euroopan komission asiaankuuluvilta yksiköiltä, Portugalin viranomaisilta, kyseisten kahden syrjäisimpiin kuuluvan alueen tuottajilta ja portugalilaisilta jakelijoilta. Manner-Portugalin tuottajilta ja kansalaisyhteiskunnalta ei saatu vastauksia, vaikka ulkopuolinen toimeksisaaja siihen erityisesti pyrki.

               Vaikutustenarviointi

               Tätä aloitetta on valmisteltu kahdella perättäisellä toimenpiteellä: ensin tehtiin nykyisen järjestelmän jälkiarviointi ja välittömästi sen jälkeen ennakoiva arviointi. Tällaisesta nykyisen järjestelmän jatkamisen tai sen mahdollisen muuttamisen vaikutuksia koskevasta arvioinnista on laadittu analyysiasiakirja, johon sisältyy arviointiliite. Tämä asiakirja perustuu ulkopuoliseen selvitykseen ja kyseisen jäsenvaltion toimittamiin tietoihin.

               4.TALOUSARVIOVAIKUTUKSET

               Ehdotus ei vaikuta Euroopan unionin talousarvioon, koska valmisteveroista saatavat tulot menevät kokonaan jäsenvaltioille.

               5.LISÄTIEDOT

               Toteuttamissuunnitelmat, seuranta, arviointi ja raportointijärjestelyt

               Poikkeuksen täytäntöönpanon ja toimivuuden seuranta kuuluu Portugalin viranomaisille ja komissiolle, kuten tähänkin asti.

               Portugalia pyydetään toimittamaan vuosia 2019–2024 koskeva seurantakertomus viimeistään 30. syyskuuta 2025. Seurantakertomuksen on sisällettävä seuraavat:

               ·tiedot tuotannosta aiheutuvista lisäkustannuksia

               ·talouden vääristymät ja vaikutukset markkinoihin

               ·tiedot, joiden perusteella voidaan arvioida vaikuttavuutta, tehokkuutta ja yhdenmukaisuutta muiden EU-politiikkojen kanssa

               ·tiedot uuden lainsäädännön pysymisestä tarkoituksenmukaisena ja sen EU:n tason lisäarvosta.

               Raportointimenettelyssä olisi myös pyrittävä keräämään kaikilta asiaankuuluvilta sidosryhmiltä tietoja niille aiheutuvien tuotantoon ja vaatimusten noudattamiseen liittyvien kustannusten tasosta ja kehityksestä sekä mahdollisista markkinoiden vääristymistä.

               Sen varmistamiseksi, että Portugalin viranomaisten keräämät tiedot sisältävät ne tiedot, joita komissio tarvitsee tehdäkseen perustellun päätöksen järjestelmän validiudesta ja toteuttamiskelpoisuudesta tulevaisuudessa, komissio laatii erityiset ohjeet vaadituista tiedoista. Ohjeet tulevat olemaan mahdollisimman pitkälle yhteiset muiden samanlaisten EU:n syrjäisimpiä alueita koskevien ja samanlaisella lainsäädännöllä säänneltyjen järjestelmien ohjeiden kanssa.

               Siten komissio pystyy arvioimaan, ovatko poikkeuksen myöntämisperusteet edelleen voimassa, onko Portugalin myöntämä veroetuus yhä oikeasuhteinen ja onko veropoikkeusjärjestelmälle olemassa vaihtoehtoisia toimenpiteitä ottaen huomioon niiden kansainvälinen ulottuvuus.

               Seurantakertomuksen rakenne ja siinä edellytetyt tiedot esitetään ehdotuksen liitteessä 1.

               Ehdotukseen sisältyvien säännösten yksityiskohtaiset selitykset

               Tätä kohtaa ei sovelleta, sillä artiklojen sisältö on selkeä.

               2020/0118 (CNS)

               Ehdotus

               NEUVOSTON PÄÄTÖS

               luvan antamisesta Portugalille soveltaa alennettuja valmisteverokantoja tiettyihin Madeiran ja Azorien itsehallintoalueilla tuotettaviin alkoholituotteisiin

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 349 artiklan,

               ottaa huomioon Euroopan komission ehdotuksen,

               sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,

               ottaa huomioon Euroopan parlamentin lausunnon
                  5
               ,

               noudattaa erityistä lainsäätämisjärjestystä,

               sekä katsoo seuraavaa:

               (1)Neuvoston asetuksessa N:o 376/2014/EU
                  6
                annetaan Portugalille lupa soveltaa Madeiran itsehallintoalueella siellä tuotettaviin ja kulutettaviin rommiin ja likööreihin sekä Azorien itsehallintoalueella siellä tuotettaviin ja kulutettaviin likööreihin ja tislattuihin alkoholijuomiin alennettua valmisteverokantaa, joka voi olla alhaisempi kuin neuvoston direktiivissä 92/84/ETY
                  7
                vahvistettu valmisteveron vähimmäismäärä, mutta enintään 75 prosenttia alhaisempi kuin alkoholin yleinen kansallinen valmisteverokanta.

               (2)Helmikuussa 2019 Portugalin viranomaiset pyysivät komissiota esittämään ehdotuksen neuvoston päätökseksi, jolla pidennettäisiin päätöksessä N:o 376/2014/EU vahvistettua lupaa koskevaa määräaikaa vielä seitsemäksi vuodeksi eli 1 päivästä tammikuuta 2021 31 päivään joulukuuta 2027 siten, että luvan edellytykset pysyvät samoina ja sen maantieteellistä soveltamisalaa laajennetaan kattamaan Manner-Portugali mutta pienemmällä verovähennyksellä.

               (3)Madeiran ja Azorien itsehallintoalueiden tuottajilla on vaikeuksia päästä kyseisten alueiden ulkopuolisille markkinoille, ja alue- ja paikallismarkkinat ovat ainoat paikat myydä tiettyjä alkoholituotteita. Näille tuottajille koituu lisäkustannuksia, koska maatalousperäiset raaka-aineet ovat Azorien ja Madeiran itsehallintoalueilla tilojen pienen koon ja hajanaisuuden sekä koneistuksen vähäisyyden vuoksi kalliimpia kuin tavanomaisissa tuotanto-olosuhteissa. Lisäksi sokeriruo’on jalostusmäärät ovat pienemmät kuin muilla syrjäisimmillä alueilla pinnanmuodostuksen, ilmaston, maaperän ja pienimuotoisen tuotannon vuoksi. Lisäkustannuksia aiheutuu myös tiettyjen sellaisten raaka-aineiden ja pakkausmateriaalien, joita ei tuoteta paikallisesti, kuljettamisesta kyseisille saarille.

               (4)Azoreilla saaristoluonne ilmenee kaksinkertaisena, sillä kyseessä on ryhmä saaria, jotka ovat levittäytyneet laajalle alueelle. Kuljetuksista aiheutuu näillä syrjäisillä saarialueilla vielä enemmän lisäkustannuksia. Tämä pätee myös eräisiin mantereelle suuntautuviin tarpeellisiin kuljetuksiin ja lähetyksiin. Myös valmiiden tuotteiden varastointi aiheuttaa lisäkustannuksia, koska paikallinen kulutus ei kata tuotannon – erityisesti rommin tuotannon – koko määrää. Aluemarkkinoiden pieni koko kasvattaa yksikkökustannuksia erityisesti siitä syystä, että kiinteiden kustannusten ja tuotannon suhde on epäedullinen. Tuottajille koituu myös ylimääräisiä kustannuksia, joista yleensä vastaa paikallistalous, kuten suurempia työvoima- ja energiakustannuksia.

               (5)Rommintuotanto on lisääntynyt lisääntyneen sokeriruo’on tuotannon seurauksena. Osa rommista kypsytetään tai käytetään liköörien valmistukseen, mutta myymättä jäävät rommimäärät varastoidaan, ja siitä maksettava hinta kasvattaa edelleen tuottajille aiheutuvia lisäkustannuksia. Lisäkustannuksista on se seuraus, että Madeiran ja Azorien itsehallintoalueille sijoittautuneet tuottajat eivät pysty kilpailemaan kyseisten alueiden ulkopuolisten tuottajien kanssa lopputuotteen korkeamman hinnan vuoksi eivätkä ne näin ollen pääse muille markkinoille. Manner-Portugalin markkinoille pääsy alennettujen valmisteverokantojen ansiosta korjaisi tätä ongelmaa.

               (6)Jotta ei aiheutettaisi vakavaa haittaa Madeiran ja Azorien itsehallintoalueiden kehitykselle ja jotta voitaisiin säilyttää alkoholiteollisuus ja sen tarjoamat työpaikat näillä alueilla, on tarpeen uusia päätöksellä N:o 376/2014/EU vahvistettu lupa ja laajentaa sen soveltamisalaa.

               (7)Päätöstä N:o 376/2014/EU sovelletaan 31 päivään joulukuuta 2020. Selkeyden vuoksi on tarpeen antaa uusi päätös luvan antamisesta Portugalille soveltaa Madeiran ja Azorien itsehallintoalueilla alennettua valmisteverokantaa.

               (8)Koska veroetuus ei ylitä sitä, mikä on tarpeen lisäkustannusten korvaamiseksi, ja koska kyseessä olevat määrät ovat pieniä ja veroetuus myönnetään ainoastaan Madeiran ja Azorien itsehallintoalueilla ja Manner-Portugalissa tapahtuvaan kulutukseen, toimenpide ei vahingoita unionin oikeusjärjestyksen yhtenäisyyttä ja johdonmukaisuutta.

               (9)Jotta komissio voi arvioida, täyttyvätkö luvan myöntämisperusteet edelleen, Portugalin olisi toimitettava komissiolle seurantakertomus viimeistään 30 päivänä syyskuuta 2025.

               (10)Tällä päätöksellä ei rajoiteta SEUT-sopimuksen 107 ja 108 artiklan mahdollista soveltamista,

               ON HYVÄKSYNYT TÄMÄN PÄÄTÖKSEN:

               1 artikla

               Poiketen siitä, mitä SEUT-sopimuksen 110 artiklassa määrätään, Portugalille annetaan lupa soveltaa direktiivin 92/84/ETY 3 artiklassa vahvistettua alkoholiin sovellettavaa täyttä valmisteverokantaa alempaa valmisteverokantaa Madeiran itsehallintoalueella siellä tuotettaviin ja kulutettaviin rommiin ja likööreihin sekä Azorien itsehallintoalueella siellä tuotettaviin ja kulutettaviin rommiin, likööreihin ja tislattuihin alkoholijuomiin.

               2 artikla

               Poiketen siitä, mitä SEUT-sopimuksen 110 artiklassa määrätään, Portugalille annetaan lupa soveltaa direktiivin 92/84/ETY 3 artiklassa vahvistettua alkoholiin sovellettavaa täyttä valmisteverokantaa alempaa valmisteverokantaa Madeiran itsehallintoalueella tuotettaviin ja kulutettaviin rommiin ja likööreihin, jotka kulutetaan Manner-Portugalissa, sekä Azorien itsehallintoalueella tuotettaviin ja kulutettaviin rommiin, likööreihin ja tislattuihin alkoholijuomiin, jotka kulutetaan Manner-Portugalissa.

               3 artikla

               Edellä 1 ja 2 artiklassa vahvistettu lupa rajoitetaan Madeiralla koskemaan seuraavia tuotteita:

               a) 24 päivään toukokuuta 2021 asti Euroopan parlamentin ja neuvoston asetuksen (EY) N:o 110/2008
                  8
                liitteessä II olevassa 1 kohdassa määritelty rommi, jolla on mainitun asetuksen liitteessä III olevassa 1 kohdassa tarkoitettu maantieteellinen merkintä ”Rum da Madeira”, ja 25 päivästä toukokuuta 2021 alkaen Euroopan parlamentin ja neuvoston asetuksen (EU) 2019/787
                  9
                liitteessä I olevassa 1 kohdassa määritelty rommi, jolla on maantieteellinen merkintä ”Rum da Madeira;

               b) 24 päivään toukokuuta 2021 asti asetuksen (EY) N:o 110/2008 liitteessä II olevassa 32 ja 33 kohdassa määritelty, alueellisista hedelmistä tai raaka-aineista tuotettu likööri ja ”crème de” -alkoholijuoma ja 25 päivästä toukokuuta 2021 alkaen asetuksen (EU) 2019/787 liitteessä I olevassa 33 ja 34 kohdassa määritelty, alueellisista hedelmistä tai raaka-aineista tuotettu likööri ja ”crème de” -alkoholijuoma;

               Edellä 1 ja 2 artiklassa vahvistettu lupa rajoitetaan Azoreilla koskemaan seuraavia tuotteita:

               a) 24 päivään toukokuuta 2021 asti asetuksen (EY) N:o 110/2008 liitteessä II olevassa 1 kohdassa määritelty, alueellisesta sokeriruo’osta tuotettu rommi ja 25 päivästä toukokuuta 2021 alkaen asetuksen (EU) 2019/787 liitteessä I olevassa 1 kohdassa määritelty, alueellisesta sokeriruo’osta tuotettu rommi;

               b) 24 päivään toukokuuta 2021 asti asetuksen (EY) N:o 110/2008 liitteessä II olevassa 32 ja 33 kohdassa määritelty, alueellisista hedelmistä tai raaka-aineista tuotettu likööri ja ”crème de” -alkoholijuoma ja 25 päivästä toukokuuta 2021 alkaen asetuksen (EU) 2019/787 liitteessä I olevassa 33 ja 34 kohdassa määritelty, alueellisista hedelmistä tai raaka-aineista tuotettu likööri ja ”crème de” -alkoholijuoma;

               c) 24 päivään toukokuuta 2021 asti viinistä tai rypäleiden puristusjätteistä valmistetut tislatut alkoholijuomat, joilla on asetuksen (EY) N:o 110/2008 liitteessä II olevassa 4 ja 6 kohdassa määritellyt ominaisuudet ja laatu, ja 25 päivästä toukokuuta 2021 alkaen viinistä tai rypäleiden puristejäännöksestä valmistetut tislatut alkoholijuomat, joilla on asetuksen (EU) 2019/787 liitteessä I olevassa 4 ja 6 kohdassa määritellyt ominaisuudet ja laatu.

               4 artikla

               Tämä päätöksen 1 artiklassa tarkoitettuihin tuotteisiin sovellettava alennettu valmisteverokanta voi olla direktiivissä 92/84/ETY alkoholin valmisteverolle vahvistettua vähimmäisverokantaa alhaisempi, mutta se voi olla enintään 75 prosenttia alkoholin yleistä kansallista valmisteverokantaa alhaisempi.

               5 artikla

               Tämän päätöksen 2 artiklassa tarkoitettuihin tuotteisiin sovellettava alennettu valmisteverokanta voi olla direktiivissä 92/84/ETY alkoholin valmisteverolle vahvistettua vähimmäisverokantaa alhaisempi, mutta se voi olla enintään 50 prosenttia alkoholin yleistä kansallista valmisteverokantaa alhaisempi.

               6 artikla

               Portugalin on viimeistään 30 päivänä syyskuuta 2025 toimitettava komissiolle seurantakertomus, jonka avulla komissio voi arvioida, täyttyvätkö 1 ja 2 artiklassa säädetyn luvan myöntämisedellytykset edelleen. Seurantakertomuksessa on oltava liitteessä edellytetyt tiedot.

               7 artikla

               Tätä päätöstä sovelletaan 1 päivästä tammikuuta 2021 31 päivään joulukuuta 2027.

               8 artikla

               Tämä päätös on osoitettu Portugalin tasavallalle.

               Tehty Brysselissä

                     Neuvoston puolesta

                     Puheenjohtaja

                     (1)

                  Neuvoston päätös N:o 376/2014/EU, annettu 12 päivänä kesäkuuta 2014, luvan antamisesta Portugalille soveltaa alennettuja valmisteverokantoja Madeiran itsehallintoalueella siellä tuotettaviin ja kulutettaviin rommiin ja likööreihin sekä Azorien itsehallintoalueella siellä tuotettaviin ja kulutettaviin likööreihin ja tislattuihin alkoholijuomiin
                  .

                     (2)

                        COM(2017) 623 final.

                     (3)

                        Euroopan parlamentin ja neuvoston asetus (EU) N:o 228/2013, annettu 13. maaliskuuta 2013.

                     (4)

                        Komission tiedonanto Euroopan parlamentille, neuvostolle,Euroopan talous- ja sosiaalikomitealle ja alueiden komitealle – Sisämarkkinoiden päivitys: enemmänmahdollisuuksia kansalaisille ja yrityksille (COM(2015) 550 final), s. 4.

                     (5)

                        EUVL C XXX, XXX, s. XXX.

                     (6)

                        Neuvoston päätös N:o 376/2014/EU, annettu 12 päivänä kesäkuuta 2014, luvan antamisesta Portugalille soveltaa alennettuja valmisteverokantoja Madeiran itsehallintoalueella siellä tuotettaviin ja kulutettaviin rommiin ja likööreihin sekä Azorien itsehallintoalueella siellä tuotettaviin ja kulutettaviin likööreihin ja tislattuihin alkoholijuomiin (
                  EUVL L 182, 21.6.2014, s. 1
                  ).

                     (7)

                        Neuvoston direktiivi 92/84/ETY, annettu 19 päivänä lokakuuta 1992, alkoholin ja alkoholijuomien valmisteverojen määrien lähentämisestä (
                  EYVL L 316, 31.10.1992, s. 29
                  ).

                     (8)

                        Euroopan parlamentin ja neuvoston asetus (EY) N:o 110/2008, annettu 15 päivänä tammikuuta 2008, tislattujen alkoholijuomien määritelmistä, kuvauksesta, esittelystä, merkinnöistä ja maantieteellisten merkintöjen suojaamisesta sekä neuvoston asetuksen (ETY) N:o 1576/89 kumoamisesta (
                  EUVL L 39, 13.2.2008, s. 16
                  ).

                     (9)

                        Euroopan parlamentin ja neuvoston asetus (EU) 2019/787, annettu 17 päivänä huhtikuuta 2019, tislattujen alkoholijuomien määritelmistä, kuvauksesta, esittelystä ja merkinnöistä, tislattujen alkoholijuomien nimien käytöstä muiden elintarvikkeiden esittelyssä ja merkinnöissä, tislattujen alkoholijuomien maantieteellisten merkintöjen suojaamisesta, maatalousperäisen etyylialkoholin ja maatalousperäisten tisleiden käytöstä alkoholijuomissa ja asetuksen (EY) N:o 110/2008 kumoamisesta (EUVL L 130, 17.5.2019, s. 1).

    ---documentbreak---

               EUROOPAN KOMISSIO
            Bryssel 18.6.2020
            COM(2020) 240 final
            LIITE
            asiakirjaan
            Ehdotus neuvoston päätökseksi
            luvan antamisesta Portugalille soveltaa alennettuja valmisteverokantoja tiettyihin Madeiran ja Azorien itsehallintoalueilla tuotettaviin alkoholituotteisiin
            {SWD(2020) 108 final}

               LIITE

               6 artiklassa tarkoitettuun seurantakertomukseen sisällytettävät tiedot

               1.Arvioidut lisäkustannukset. Tiedot on annettava jokaisesta tuotteesta, johon sovelletaan alennettua valmisteverokantaa. Portugalin viranomaisten on täytettävä taulukkoon 1 vähintään seuraavat tiedot, jos ne ovat saatavilla. Taulukossa annettujen tietojen on oltava riittävät sen määrittämiseksi, aiheutuuko lisäkustannuksia, jotka nostavat paikallisesti tuotettavien tuotteiden kustannuksia verrattuna muualla tuotettaviin tuotteisiin.

               Taulukko 1.

                        MADEIRA (euroa)

                        AZORIT (euroa)

                        Huomautukset2

                        Sokeriruo’on hinta (100 kg:aa kohti)

                        Passiohedelmien hinta (100 kg:aa kohti)

                        Limettien hinta (100 kg:aa kohti)

                        Alkoholin hinta (hehtolitraa3 kohti – ilman veroja)

                        Kuljetuskustannukset (kg:aa kohti)

                        Muut kustannukset 1

               Taulukon alaviitteet:

               1. Ilmoitetaan vesi-, energia- ja jätehuoltokustannukset, kustannukset useiden toimipaikkojen tapauksessa ja muut asiaankuuluvat kustannukset.

               2. Ilmoitetaan kaikki laskentamenetelmän perustana olevat eritelmät ja selvennykset.

               3. Hehtolitraa puhdasta alkoholia.

               2.Muut tuet. Portugalin viranomaisten on täytettävä taulukko 2 kunkin alueen osalta ja lueteltava kaikki muut avustus- ja tukitoimenpiteet, jotka kohdistuvat talouden toimijoille Madeiran ja Azorien alueiden syrjäisen sijainnin vuoksi aiheutuviin ylimääräisiin toimintakustannuksiin.

               Taulukko 2.

                        Avustus-/tukitoi–menpide1

                        Ajan–jakso2

                        Kohde–ala3

                        Määrärahat euroina4

                        Vuotuiset menot euroina (2019–2024)5

                        Lisäkustannusten korvaamiseen liittyvä osuus määrärahoista6

                        Tuettujen yritysten arvioitu määrä7

                        Huomau–tukset8

                        [luettelo]

               Taulukon alaviitteet:

               (1)Ilmoitetaan toimenpiteen nimi ja tyyppi.

               (2)Ilmoitetaan toimenpiteen kattamat vuodet.

               (3)Ilmoitetaan ainoastaan alakohtaisia toimenpiteitä koskevat tiedot.

               (4)Ilmoitetaan toimenpiteen kokonaismäärärahat ja rahoituslähteet.

               (5)Ilmoitetaan seurantajakson (2019–2024) tosiasialliset menot vuosittain, jos saatavissa.

               (6)Ilmoitetaan likimääräinen arvio, prosentteina kokonaismäärärahoista.

               (7)Ilmoitetaan likimääräinen arvio, jos mahdollista.

               (8)Ilmoitetaan mahdolliset huomautukset ja selvennykset.

               3.Vaikutus julkiseen talouteen. Portugalin viranomaisten on täytettävä taulukkoon 3 eriytettyjen verokantojen soveltamisen vuoksi kantamatta jääneen veron arvioitu kokonaismäärä (euroina).

               Taulukko 3.

                        2019

                        2020

                        2021

                        2022

                        2023

                        2024

                        Menetetyt verotulot

               4.Vaikutus talouden yleiseen suorituskykyyn. Portugalin viranomaisten on täytettävä taulukko 4 kunkin alueen osalta ja ilmoitettava kaikki tiedot, jotka osoittavat alennettujen valmisteverojen vaikutuksen alueiden sosioekonomiseen kehitykseen. Taulukossa vaaditut indikaattorit koskevat tuetun toimialan suorituskykyä verrattuna Madeiran talouden ja Azorien talouden yleiseen suorituskykyyn. Jos joitakin indikaattoreita ei ole saatavissa, talouden yleiseen suorituskykyyn kohdistuvia vaikutuksia koskeviin tietoihin on sisällytettävä vaihtoehtoisia tietoja, jotka mahdollistavat sosioekonomisten vaikutusten analysoinnin.

               Taulukko 4.

                        Vuosi2

                        2019

                        2020

                        2021

                        2022

                        2023

                        2024

                        Huomautukset3

                        Alueellinen bruttoarvonlisäys

                        -Tuetulla toimialalla1

                        Alueen kokonaistyöllisyys

                        -Tuetulla toimialalla1

                        Aktiivisten tuottajien lukumäärä

                        -Tuetulla toimialalla1

                        Hintatasoindeksi – Manner-Portugali

                        Alueen hintatasoindeksi

                        Alueen matkailijamäärä

               Taulukon alaviitteet:

               (9)Ilmoitetaan tiedot rommin, liköörien ja tislattujen alkoholijuomien tuottajista.

               (10)Tietoja ei välttämättä ole saatavissa kaikilta luetelluilta vuosilta.

               (11)Ilmoitetaan huomautuksia ja selvennyksiä tarpeen mukaan.

               5.Järjestelmän eritelmä. Portugalin viranomaisten on täytettävä taulukko 5 kunkin tuotteen osalta ja sekä Madeiran että Azorien alueiden osalta.

               Taulukko 5.

                        Määrä (hehtolitraa1)

                        2019

                        2020

                        2021

                        2022

                        2023

                        2024

                        Liköörien tuotanto

                        Tislattujen alkoholijuomien tuotanto

                        Rommin tuotanto

                        Manner-Portugaliin lähetetyt liköörit

                        Muihin jäsenvaltioihin lähetetyt liköörit

                        Kolmansiin maihin viedyt liköörit

                        Manner-Portugaliin lähetetyt tislatut alkoholijuomat

                        Muihin jäsenvaltioihin lähetetyt tislatut alkoholijuomat

                        Kolmansiin maihin viedyt tislatut alkoholijuomat

                        Manner-Portugaliin lähetetty rommi

                        Muihin jäsenvaltioihin lähetetty rommi

                        Kolmansiin maihin viety rommi

               Taulukon alaviitteet:

               1.
                     Hehtolitraa puhdasta alkoholia.

               6.Sääntöjenvastaisuudet. Portugalin viranomaisten on luvan soveltamisen yhteydessä ilmoitettava mahdollisista hallinnollisia sääntöjenvastaisuuksia ja erityisesti verojen kiertoa tai salakuljetusta koskevista tutkimuksista. Niiden on annettava myös yksityiskohtaiset tiedot vähintään asianomaisen tapauksen luonteesta, arvosta ja ajanjaksosta.

               7.Kantelut. Portugalin viranomaisten on ilmoitettava, ovatko paikalliset, alueelliset tai kansalliset viranomaiset vastaanottaneet luvan soveltamista koskevia kanteluja joko tuensaajilta tai muilta osapuolilta.


               EUROOPAN KOMISSIO
            Bryssel 22.6.2020
            COM(2020) 254 final
            2020/0121(NLE)
            Ehdotus
            NEUVOSTON PÄÄTÖS
            sopimuksen tekemisestä Euroopan yhteisön ja Tyynenmeren valtioiden välisen väliaikaisen kumppanuussopimuksen muuttamisesta Samoan itsenäisen valtion liittymisen sekä muiden Tyynenmeren saarivaltioiden tulevien liittymisten huomioon ottamiseksi

               Perustelut

               1.EHDOTUKSEN TAUSTA

               1.1Ehdotuksen perustelut ja tavoitteet

               Oheinen ehdotus neuvoston päätökseksi muodostaa oikeudellisen välineen, jolla tehdään sopimus Euroopan unionin ja Tyynenmeren valtioiden väliaikaisen kumppanuussopimuksen muuttamisesta SEUT-sopimuksen 218 artiklan 6 kohdan mukaisesti.

               Neuvosto valtuutti 12. kesäkuuta 2002 komission avaamaan neuvottelut talouskumppanuussopimuksista AKT-maiden kanssa.

               Unioni allekirjoitti 30. heinäkuuta 2009 Euroopan yhteisön ja Tyynenmeren valtioiden välisen väliaikaisen kumppanuussopimuksen
                  1
               , jäljempänä ’sopimus’, jossa vahvistetaan talouskumppanuussopimuksen puitteet. Sopimuksen tavoitteena on

               (a)antaa Tyynenmeren valtioille mahdollisuus hyötyä EU:n tarjoamasta paremmasta markkinoillepääsystä;

               (b)edistää Tyynenmeren valtioiden kestävää kehitystä ja asteittaista yhdentymistä maailmantalouteen;

               (c)perustaa osapuolten välille niiden yhteiseen etuun perustuva vapaakauppa-alue vapauttamalla kauppaa asteittain tavalla, joka on yhteensopiva sovellettavien WTO-sääntöjen sekä epäsymmetrian periaatteen kanssa, ottaen huomioon Tyynenmeren valtioiden erityistarpeet ja kapasiteettirajoitukset sitoumusten tasojen ja ajoituksen osalta;

               (d)perustaa asianmukaiset riitojenratkaisujärjestelyt; sekä

               (e)luoda soveltuvat institutionaaliset järjestelyt.

               Papua-Uusi-Guinea on soveltanut sopimusta väliaikaisesti 20. joulukuuta 2009 ja Fidžin tasavalta 28. heinäkuuta 2014 alkaen.

               Sopimuksen 80 artiklassa määrätään, että kaikki Tyynenmeren saaret voivat liittyä sopimukseen toimittamalla GATT 1994 -sopimuksen XXIV artiklan mukaisen tarjouksen markkinoillepääsystä. Samoan itsenäinen valtio liittyi sopimukseen 21. joulukuuta 2018
                  2
               , ja se on soveltanut sopimusta väliaikaisesti 31. joulukuuta 2018 alkaen. Osapuolilla on käynnissä menettelyjä, jotka koskevat Salomonsaarten ja Tongan kuningaskunnan liittymistä sopimukseen, sillä ne ovat ilmaisseet kiinnostuksensa liittymiseen.

               Samoan itsenäisen valtion liittymisen johdosta on tarpeen muuttaa sopimusta, jotta kyseinen maa voidaan sisällyttää sopimukseen sen yhtenä osapuolena.  Vastaavia teknisiä muutoksia joudutaan tekemään aina, kun uusi Tyynenmeren saarivaltio liittyy sopimukseen.

               1.2Talouskumppanuussopimuksen kauppakomitea

               Sopimuksen 68 artiklalla perustetaan kauppakomitea, jonka muodostavat osapuolten (EU:n ja Tyynenmeren valtioiden) edustajat.

               Kauppakomitea käsittelee kaikkia kysymyksiä, jotka ovat sopimuksen täytäntöönpanon kannalta tarpeellisia. Hoitaessaan tehtäviään kauppakomitea voi

               (a)perustaa ja valvoa erityiskomiteoita tai -elimiä, jotka voivat olla tarpeen sopimuksen täytäntöön panemiseksi;

               (b)kokoontua milloin tahansa osapuolten sopimana ajankohtana;

               (c)tarkastella kaikkia tämän sopimuksen mukaisesti esille tulleita kysymyksiä ja toteuttaa tehtäviään hoitaessaan tarvittavat toimenpiteet; sekä

               (d)tehdä päätöksiä tai antaa suosituksia sopimuksessa määrätyissä tapauksissa.

                  Sopimuksen 78 artiklassa (tarkistuslauseke) määrätään, että kauppakomitea voi tarvittaessa tarkistaa sopimusta, sen täytäntöönpanoa, toimintaa ja toimivuutta ja antaa osapuolille soveltuvia ehdotuksia sen muuttamiseksi.

               Kauppakomitean kuudennen ja seitsemännen kokouksen tulos

               Sopimuksen osapuolet (EU, Papua-Uusi-Guinea, Fidži) ja sopimuksessa tarkkailijana olevat Samoan itsenäinen valtio, Salomonsaaret ja Tonga keskustelivat 24. lokakuuta 2018 sopimukseen liittymiseksi tarvittavien teknisten muutosten laajuudesta ja menettelystä.

               Osapuolet rajasivat muutosten laajuuden liittymässä olevan Tyynenmeren valtion sopimukseen sisällyttämiseen sen yhtenä osapuolena ja sen esittämän markkinoille pääsyä koskevan tarjouksen lisäämiseen sopimuksen liitteeseen II (EY-osapuolesta peräisin oleviin tuotteisiin sovellettavat tullit). Menettelyn osalta osapuolet totesivat, että kauppakomitealla ei tällä hetkellä ole toimivaltaa tehdä tällaisia muutoksia (sopimuksen mukainen oikeusperusta ei ole riittävä). Sopimuksen osapuolet keskustelivat seuraavista kolmesta vaihtoehdosta:

               Vaihtoehto 1 – katsotaan, että kyseiset muutokset otetaan sopimuksessa implisiittisesti käyttöön liittymisen yhteydessä (artikla 80), minkä vuoksi niitä ei ole tarpeen ottaa erikseen käyttöön erityisellä menettelyllä.

               Vaihtoehto 2 – kauppakomitea voisi antaa lausuman siitä, miten sopimusta tulkitaan liittymisen jälkeen tarvittavien teknisten muutosten osalta. Tällaisen lausuman oikeusperustasta määrätään 68 artiklan 4 kohdan c alakohdassa.

               Vaihtoehto 3 – osapuolet voisivat muuttaa sopimuksen 80 artiklaa ja antaa kauppakomitealle valtuudet tehdä uuden liittymisen johdosta tarvittavat päätökset.

               Kauppakomitea oli yhtä mieltä siitä, että vaihtoehto 3 takaisi oikeusvarmuuden ja päätti suosittaa osapuolille 80 artiklan muuttamista. Kauppakomitea antoi 3.–4. lokakuuta 2019 pidetyn seitsemännen kokouksensa yhteydessä asiaa koskevan suosituksen Euroopan unionin puolesta otettavan kannan mukaisesti (neuvoston päätös (EU) 2019/1707, annettu 17.6.2019, EUVL L 260, 11.10.2019, s. 45).

               1.3Yhdenmukaisuus muiden alaa koskevien politiikkojen säännösten kanssa

               Tällä ehdotuksella pannaan täytäntöön Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välillä tehty kumppanuussopimus, jäljempänä ’AKT–EU-kumppanuussopimus’ tai ’Cotonoun sopimus’
                  3
               , joka on väliaikaisen kumppanuussopimuksen oikeusperusta.

               Muiden Tyynenmeren valtioiden liittyminen sopimukseen vahvistaa EU:n ja sen kumppanimaiden välisten kauppasuhteiden oikeudellisia puitteita ja helpottaa vastavuoroista kauppaa ja yhdentymistä maailmantalouteen. Sen myötä kyseiset valtiot liittyvät myös sopimuksella perustettuun yhteisten sääntöjen ja instituutioiden järjestelmään.

               1.4Yhdenmukaisuus unionin muiden politiikkojen kanssa

               Sopimus on kehitystä edistävä kauppasopimus, jolla liittymässä oleville valtioille annetaan epäsymmetrinen pääsy markkinoille ja jonka nojalla ne voivat suojata arkaluonteisia aloja markkinoiden vapautumiselta sekä samalla soveltaa useita suojatoimia ja alkuvaiheessa olevia toimialoja koskevaa lauseketta. Sopimuksessa on alkuperäsääntöjä koskevia määräyksiä, joilla helpotetaan niiden vientiä EU:hun. Sopimuksessa on lisäksi kestävää kehitystä koskevia määräyksiä (3 artikla), joissa osapuolet vahvistavat, että kestävän kehityksen tavoite on erottamaton osa kyseisen sopimuksen määräyksiä ja että se on yhdenmukainen Cotonoun sopimuksessa määrättyjen yleisten tavoitteiden ja periaatteiden sekä erityisesti köyhyyden vähentämistä ja viime kädessä sen lopullista poistamista koskevan yleisen sitoumuksen kanssa tavalla, joka on yhdenmukainen kestävän kehityksen tavoitteiden kanssa. Näillä määräyksillä tuetaan kehityspolitiikan johdonmukaisuuteen liittyvää tavoitetta, ja ne ovat yhdenmukaisia SEUT-sopimuksen 208 artiklan 2 kohdan kanssa.

               2.EHDOTUKSEN OIKEUDELLINEN SISÄLTÖ

               2.1Oikeusperusta

               Tämän neuvoston päätöksenoikeusperusta on Euroopan unionin toiminnasta tehty sopimus ja erityisesti sen 207 artiklan 4 kohdan ensimmäinen alakohta yhdessä sen 218 artiklan 6 kohdan a alakohdan v alakohdan kanssa.

               2.2Toissijaisuusperiaate (jaetun toimivallan osalta)

               Yhteinen kauppapolitiikka kuuluu SEUT-sopimuksen 3 artiklan mukaan unionin yksinomaiseen toimivaltaan.

               2.3Suhteellisuusperiaate

               Tämä ehdotus on tarpeen AKT–EU-kumppanuussopimuksessa asetettujen unionin kansainvälisten sitoumusten täyttämiseksi ja erityisesti sellaisten uusien WTO:n sääntöjen mukaisten kaupankäyntijärjestelyjen tekemiseksi, joilla poistetaan asteittain osapuolten välisen kaupan esteet ja vahvistetaan yhteistyötä Tyynenmeren valtioiden kanssa kaikilla kauppaan liittyvillä aloilla.

               2.4Toimintatavan valinta

               Ei ole olemassa muuta oikeudellista välinettä, jota voitaisiin käyttää tässä ehdotuksessa esitetyn tavoitteen saavuttamiseksi.

               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

               3.1Vaikutustenarviointi

               EU:n ja AKT-valtioiden välisiä talouskumppanuussopimuksia koskeva kestävään kehitykseen kohdistuvien vaikutusten arviointi tehtiin vuosina 2003–2007. Euroopan komissio julkaisi kyseisen hankkeen tehtävänmäärityksen kilpailulle avoimessa tarjouspyynnössä vuonna 2002. Tarjouspyynnön perusteella tehtiin elokuussa 2002 viisivuotinen puitesopimus yrityksen PwC France kanssa. Kestävään kehitykseen kohdistuvien vaikutusten arvioinnin loppuraportin luonnos esitettiin eurooppalaisille sidosryhmille Euroopan komission järjestämässä EU:n kansalaisyhteiskuntien vuoropuhelukokouksessa Brysselissä, Belgiassa 23. maaliskuuta 2007.

               3.2Sääntelyn toimivuus ja yksinkertaistaminen

                  Sopimukseen tehtävä muutos ei edellytä hyväksyntää REFIT-ohjelman menettelyillä, siitä ei aiheudu kustannuksia unionin pk-yrityksille eikä se aiheuta ongelmia digitaalisen ympäristön näkökulmasta.

               3.3Perusoikeudet

                  Ehdotuksella ei ole vaikutuksia perusoikeuksien suojeluun unionissa.

               4.TALOUSARVIOVAIKUTUKSET

                  Ehdotetulla päätöksellä ei ole vaikutuksia talousarvioon.

               5.LISÄTIEDOT

               5.1Ehdotukseen sisältyvien säännösten yksityiskohtaiset selitykset

               Ehdotuksen 1 ja 2 artiklassa annetaan lupa tehdä sopimukseen tämän päätöksen liitteessä luetellut muutokset ja ilmoittaa niistä unionin puolesta.

               Ehdotuksen 3 artiklassa täsmennetään, että muutosten tekemistä sopimukseen ei saa tulkita siten, että niillä myönnettäisiin oikeuksia tai asetettaisiin velvoitteita, joihin voidaan suoraan vedota unionin tai jäsenvaltioiden tuomioistuimissa.

               Ehdotuksen 4 artiklassa vahvistetaan päätöksen voimaantulopäivä.

               2020/0121 (NLE)

               Ehdotus

               NEUVOSTON PÄÄTÖS

               sopimuksen tekemisestä Euroopan yhteisön ja Tyynenmeren valtioiden välisen väliaikaisen kumppanuussopimuksen muuttamisesta Samoan itsenäisen valtion liittymisen sekä muiden Tyynenmeren saarivaltioiden tulevien liittymisten huomioon ottamiseksi

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 6 kohdan toisen kohdan a alakohdan v alakohdan kanssa,

               ottaa huomioon Euroopan komission ehdotuksen,

               ottaa huomioon Euroopan parlamentin hyväksynnän,

               sekä katsoo seuraavaa:

               (1)Neuvosto valtuutti 12 päivänä kesäkuuta 2002 komission aloittamaan neuvottelut talouskumppanuussopimuksista Afrikan, Karibian ja Tyynenmeren valtioiden ryhmän kanssa
                  4
               .

               (2)Euroopan yhteisön ja Tyynenmeren valtioiden välinen väliaikainen kumppanuussopimus
                  5
               , jäljempänä ’sopimus’, jossa vahvistetaan talouskumppanuussopimuksen puitteet, allekirjoitettiin Lontoossa 30 päivänä heinäkuuta 2009, ja Papua-Uusi-Guinea on soveltanut sitä väliaikaisesti 20 päivästä joulukuuta 2009 ja Fidžin tasavalta 28 päivästä heinäkuuta 2014.

               (3)Sopimuksen 80 artiklassa on muiden Tyynenmeren valtioiden liittymistä koskevia määräyksiä. Neuvosto hyväksyi 6 päivänä joulukuuta 2018 annetulla päätöksellä (EU) 2018/1908
                  6
                Samoan itsenäisen valtion liittymisen sopimukseen. Samoan itsenäinen valtio liittyi sopimukseen 21 päivänä joulukuuta 2018, ja se on soveltanut sopimusta väliaikaisesti 31 päivästä joulukuuta 2018.

               (4)Samoan itsenäisen valtion liittymisen johdosta on tarpeen oikeusvarmuuden vuoksi muuttaa sopimusta, jotta kyseinen maa voidaan sisällyttää sopimukseen sen yhtenä osapuolena. Vastaavia teknisiä muutoksia joudutaan tekemään aina, kun uusi Tyynenmeren saarivaltio liittyy sopimukseen.

               (5)Sopimuksen 68 artiklalla perustetaan kauppakomitea, joka käsittelee kaikkia sopimuksen täytäntöönpanon kannalta tarpeellisia kysymyksiä. On tarpeen antaa kauppakomitealle valtuudet päättää sopimukseen mahdollisesti tarvittavista teknisistä muutoksista, joita uuden Tyynenmeren saarivaltion liittyminen saattaa edellyttää.

               (6)Sopimusta olisi sen vuoksi muutettava.

               ON HYVÄKSYNYT TÄMÄN PÄÄTÖKSEN:

               1 artikla

               1.Tehdään sopimus Euroopan yhteisön ja Tyynenmeren valtioiden välisen väliaikaisen kumppanuussopimuksen muuttamisesta Samoan itsenäisen valtion liittymisen sekä muiden Tyynenmeren saarivaltioiden tulevien liittymisten huomioon ottamiseksi.

               2.Sopimusta muuttavan sopimuksen teksti on tämän päätöksen liitteenä 1.

               2 artikla

               Neuvoston puheenjohtaja ilmoittaa unionin puolesta sopimuksen osapuolille, että unioni on tehnyt sopimusta muuttavan sopimuksen.

               3 artikla

               Sopimuksen muutoksia ei saa tulkita siten, että niillä myönnettäisiin oikeuksia tai asetettaisiin velvoitteita, joihin voidaan suoraan vedota unionin tai jäsenvaltioiden tuomioistuimissa.

               4 artikla

               Tämä päätös tulee voimaan päivänä, jona se hyväksytään.

               Tehty Brysselissä

                     Neuvoston puolesta

                     Puheenjohtaja

                     (1)

                        Neuvoston päätös, tehty 13 päivänä heinäkuuta 2009, Euroopan yhteisön ja Tyynenmeren valtioiden välisen väliaikaisen kumppanuussopimuksen allekirjoittamisesta ja väliaikaisesta soveltamisesta (EUVL L 272, 16.10.2009, s. 1).

                     (2)

                        EUVL L 333, 28.12.2018, s. 1.

                     (3)

                        EUVL L 287, 4.11.2010, s. 3. Sopimus sellaisena kuin se on muutettuna Luxemburgissa 25. kesäkuuta 2005 allekirjoitetulla sopimuksella (EUVL L 209, 11.8.2005, s. 27) ja Ouagadougoussa 22. kesäkuuta 2010 allekirjoitetulla sopimuksella (EUVL L 287, 4.11.2010, s. 3).

                     (4)

                        AKT-valtioiden ja -alueiden kanssa tehtäviä talouskumppanuussopimuksia koskevat neuvoston neuvotteluohjeet (9930/02 (DG E II) HH/sg).

                     (5)

                        EUVL L 272, 16.10.2009, s. 2.

                     (6)

                        EUVL L 333, 28.12.2018, s. 1.

    ---documentbreak---

               EUROOPAN KOMISSIO
            Bryssel 22.6.2020
            COM(2020) 254 final
            LIITE
            asiakirjaan
            Ehdotus neuvoston päätökseksi

               sopimuksen tekemisestä Euroopan yhteisön ja Tyynenmeren valtioiden välisen väliaikaisen kumppanuussopimuksen muuttamisesta Samoan itsenäisen valtion liittymisen sekä muiden Tyynenmeren saarivaltioiden tulevien liittymisten huomioon ottamiseksi

               LIITE

               LIITE I

               Korvataan sopimuksen 70 artiklan 1 kohta seuraavasti:

               ”1.
                     Tässä sopimuksessa ’osapuolilla’ tarkoitetaan Euroopan yhteisöä, jäljempänä ’EY-osapuoli’, sekä Papua-Uutta-Guineaa, Fidžin tasavaltaa ja Samoan itsenäistä valtiota, jäljempänä ’Tyynenmeren valtiot’.”

               Lisätään sopimuksen 80 artiklaan 3 kohta seuraavasti:

               ”3.
                     Kauppakomitea voi päättää mahdollisista sopimuksiin tehtävistä teknisistä muutoksista, joita uuden Tyynenmeren saarivaltion liittyminen saattaa edellyttää.”